Am naechschte Morge si mir (immer no d'Jana und ig) de mau ufe Bus in Richtig Lumut. dr Bus het ewigi 7.5 stund brucht. Zum Glueck heisi zwoei Chauffoere drbi gha... obwou dr Zwoeit isch gfahre aus gaebs keis Morn. In Ipoh hani bim duerefahre die ungloublechschte Stalaktit-Feusformatione gseh. Das waeri doch sicher no es guets Chlaettergebiet ?!? In Lumut hei mir mau d faehri gsuecht u grad e Krach zwuesche zwoei Billetverchoeiffer usgloest. Mir hei de uesi Tickets becho u d'Faehri nach uf d Pulau Pankor gno.    D' Pulau (= Insel) Pankor isch so oeppis wie ds malayische Ferieinseli.Uf dr Insle hei mir de e Minibus nach Teluk Nipah choenne naeh. Dert het ues wiedermau die ungmuetlechschti Ufgab erwartet: mit em ne Rucksack am Ruegge u  mit em ne Rucksack am Buch und em Lonely Planet ir Hand ir Mittagssunne ga d'Hostels aluege. Wie meischtens isch dae wo die beschti Beschribig het   gha scho vou Bsetzt gsi. Schlussaendlech si mir bim malayische Verschnitt vom Morgan Freeman untercho. Wo mir si acho isch er grad am Papageie (oder suesch so e grosse Vogu) fuetere gsi.      Am naechschte Tag si mir de mau ga d'Coral Bay uschegge. Dert hei mir eine vo de schoenschte Straendli gfunde, wo mir bis itze gseh hei. Hinde Tschungu, uf de beide Sitte oeppe druemeter grossi feusbloeck dr zwuesche wisse Sandstrand, wo vom ne grosse Boum ou no e bitz schatte het uebercho. Dert si mir de chli ga Baedle und si mau chli umeglaege u hei glaese. I ha bim  Haengematteufhaenke e chli e Chalange gha. I ha eis Seili zwenig drbi gha u ha oeppis muesse improvisiere. Dadrbi bini natuerlech zwoei mau ufem Fuedle glandet...      Bim Zrueggchrasme ueber d Steibloeck hei mir de no es paar farbigi Fischli gseh. D' Jana het grad d' Toucherbrueue uspackt u isch ga Schnorchle. I ha waehrend desse de Chraebsli  am Feuse zuegluegt. Mir hei naehr tuscht u i bi d'Fischli ou no vo nachem ga aluege. Nachem ne superfruesche Fisch (braettlet im Bananeplat mit Chili-Marinade) zum Znacht si mir no churz ga internetle. I ma ja suesch gar nid nache mit dene Brichtli da... Mir hei no ueses zueggs e chli Parat gmacht, woeu mir am naechschte Tag de uf Kuala Lumpur hei woeue ga u si relaxt ga Penne....